b'\n_START_ARTICLE_\nStalo vynas\n_START_PARAGRAPH_\nStalo vynas (pranc. vin de table; it. vino da tavola; isp. vino de mesa) \xe2\x80\x93 \xc5\xbeemiausia vyno klasifikacijos kategorija. Europos S\xc4\x85jungos \xc5\xa1alyse stalo vynu vadinamas vynas, kuriam nesuteikta jokia apeliacija ar kokia kita platesn\xc4\x97 regionin\xc4\x97 nuoroda. JAV teis\xc4\x97s aktai stalo vynu vadina bet kok\xc4\xaf nespirituot\xc4\x85 ir neputojant\xc4\xaf vynuogi\xc5\xb3 vyn\xc4\x85._NEWLINE_Atskirose \xc5\xa1alyse tokie vynai turi savo pavadinimus: Pranc\xc5\xabzijoje Vin de table, Ispanijoje Vino de mesa, Portugalijoje Vinho de mesa, Italijoje Vino da tavola, Graikijoje Epitrapezios oinos, Vokietijoje Deutscher Tafelwein). Mi\xc5\xa1inys i\xc5\xa1 skirtingose Europos S\xc4\x85jungos \xc5\xa1alyse pagamint\xc5\xb3 stalo vyn\xc5\xb3 gali b\xc5\xabti vadinamas Europos stalo vynu._NEWLINE_Siekiant apsaugoti vartotojus nuo suklaidinimo, stalo vyno etiket\xc4\x97se draud\xc5\xbeiama \xc5\xbeym\xc4\x97ti gamybos viet\xc4\x85, kuri\xc4\x85 b\xc5\xabt\xc5\xb3 galima palaikyti geografine nuoroda ar apeliacija. Pvz., Pranc\xc5\xabzijoje stalo vyno pagaminimo vietov\xc4\x99 galima \xc4\xafvardinti pa\xc5\xa1to indeksu. Taip pat draud\xc5\xbeiama nurodyti pagaminimo metus, bet leid\xc5\xbeiama nurodyti "partijos numer\xc4\xaf\', kuriame gali ai\xc5\xa1kiai matytis metai._NEWLINE_Stalo vynai paprastai gaminami derlingiausiuose vynuogynuose. Gaminamas pramoniniais metodais._NEWLINE_Da\xc5\xbenai tai b\xc5\xabna labai pigus, paprastai vartojamas kaip gaivusis g\xc4\x97rimas piet\xc5\xb3 metu, kokteiliams gaminti, arba kulinarijoje._NEWLINE_Esama ir auk\xc5\xa1tos kokyb\xc4\x97s stalo vyn\xc5\xb3. Auk\xc5\xa1tos kokyb\xc4\x97s ir nepigus vynas gali b\xc5\xabti klasifikuotas kaip stalo vynas tuomet, jei jis gaminamas naudojant netradicines (valstybinio reguliuotojo neleistas) vynuogi\xc5\xb3 veisles, netradicinius vyndaryst\xc4\x97s b\xc5\xabdus, ar kitaip neatitinka valstyb\xc4\x97s nustatyto reglamentavimo.'